Paterna presenta i difon el programa d’activitats de Joventut entre els estudiants
04/11/2015

# Paterna presenta i difon el programa d’activitats de Joventut entre els estudiants

[![El regidor de Joventut, José Manuel Mora, hui durant una “roda de premsa” a què l'han sotmés els alumnes de l’IES Dr. Peset Aleixandre de Paterna com a exercici d’una classe pràctica](/images/noticias/2015/11/mora-IES-aleixandre.jpg)](/images/noticias/2015/11/mora-IES-aleixandre.jpg)

04.11.2015

Informadors juvenils han començat a desplaçar-se als diferents instituts per a difondre els cursos i programes que s’imparteixen en el municipi i arreplegar els necessitats i suggeriments dels alumnes

L’Ajuntament de Paterna, a través de l’Àrea de Joventut que dirigeix el regidor José Manuel Mora, ha posat en marxa una campanya informativa per a presentar i difondre, entre els estudiants paterners, el programa d’activitats que hi ha en el municipi per a este col•lectiu.

Amb eixe fi, informadors juvenils de la Casa de la Joventut han començat a desplaçar-se ja als diferents instituts de Paterna per a, aprofitant les hores de tutoria i per mitjà de jocs dinàmics, exposar als alumnes de tots els cursos els projectes i activitats que s’imparteixen i organitzen en el poble per a xiquets/es i jóvens.

“Aprofitant estes presentacions, que estan tenint molt bona acollida entre els estudiants i que el consistori pretén fer extensives també als col•legis, també s’està recopilant informació sobre els gustos dels més jóvens”, ha destacat Mora, en referència a l’enquesta que se’ls trasllada en estes visites a l’alumnat per a conéixer els seus suggeriments i inquietuds i intentar adaptar les activitats a les seues propostes.

Així mateix, el regidor de Joventut ha qualificat de “productives i útils” estes trobades perquè – tal com ha assenyalat – “no sols ens ajuden a confeccionar una programació juvenil d’acord amb les necessitats dels jóvens paterners, sinó que afavoreixen la coordinació entre la Casa de la Joventut i els centres docents i es motiva els jóvens a participar de l’activitat d’oci, cultural i esportiva que organitzem per a ells en el municipi”.

En este sentit, José Manuel Mora ha destacat “l’aposta del nou equip de govern socialista per continuar ampliant i millorant l’oferta d’activitats juvenils del municipi” en què, actualment, hi ha programats, entre altres, tallers de guitarra, de manualitats, de ball modern, de cuina, de conversació en anglés o de percussió.

Finalment, el regidor també s’ha referit als diferents espais de la Casa de la Joventut i ha animat els jóvens a fer ús d’ells, com per exemple, “l’Aula d’Estudi”, un espai dedicat a l’elaboració de tasques i treballs escolars, “El Racó del Joc”, on s’ofereix una àmplia varietat de Jocs de Taula, “La comicoteca”, amb novel•les gràfiques i còmics destinats a diferents edats.